Boðað er að greindir verði „ aumir blettir “ og tekið á þeim í ljósi ofsaveðursins . Hvarvetna verður niðurstaðan sú að taka verði ákvarðanir . Fyrir jólin dró ofsaveðrið fyrir norðan eðlilega að sér alla athygli í fjölmiðlum . Umræðum um afleiðingar þess er ekki lokið . Athyglin beinist einkum að því sem fór úrskeiðis . Dæmi um fyrirhyggju eru ekki endilega tíunduð . Halldór Gunnar Ólafsson , oddviti sveitarfélagsins Skagastrandar , nefndi þó slíkt dæmi í grein í Morgunblaðinu á aðfangadag : „ Í þessu samhengi er áhugavert að skoða hvernig góðum nágrönnum okkar Skagstrendinga hér á Skaga gekk í óveðrinu um daginn . Skagabyggð , sem er sveitarfélag á vestanverðum Skaga , styrkti sína innviði á eigin kostnað fyrir nokkrum árum . Sveitarfélagið , sem er eitt það fámennasta á landinu , greiddi RARIK ríflega 30 milljónir í svokallað flýtigjald til þess að hægt væri að leggja þriggja fasa rafmagn í jörð strax en ekki bíða í áratug eða lengur . Sú framkvæmd tryggði íbúunum birtu og yl í óveðrinu og hefur að öllum líkindum sparað RARIK og samfélaginu öllu mikla fjármuni sem sveitarfélagið greiddi í raun sjálft í formi fyrrgreinds flýtigjalds . Illu heilli var málum öðru vísi háttað á austanverðum Skaga þar sem íbúar á sumum bæjum voru án rafmagns og hita í heila viku . “ Lokaorðin í grein Halldórs Gunnars voru þessi : „ Í óveðrinu um daginn voru það íbúarnir sjálfir , björgunarsveitir og aðrir viðbragðsaðilar sem ekki brugðust , í flestum tilfellum fólk sem þekkir aðstæður á hverjum stað fyrir sig og veit hvað íbúum er fyrir bestu . Alþingi Íslendinga á að treysta þessu fólki fyrir sinni framtíð og fella úr gildi ákvæði sem heimila lögþvingaðar sameiningar sveitarfélaga . “ Að sjálfsögðu á það að ráðast á hverjum stað af vilja heimamanna hvernig þeir haga stjórn heimabyggðar sinnar eða búa í haginn gegn vályndum veðrum eða öðru sem verða vill . Allir eiga á rétt á samfélagslegri aðstoð sé hennar þörf en líkur á nauðsyn hennar minnka sé gripið til forvarnaraðgerða . Þær felast meðal annars í góðum almannavarnaáætlunum sem ná til náttúruhamfara hverju nafni sem þær nefnast . Áætlanirnar á að reisa á mati heimamanna . Skagabyggð er nyrst á þessu korti . Þar hafna menn sameiningu við Austur-Húnavatnssýslu . Heimamenn tóku ákvörðun um að flýta lagningu þriggja fasa rafstrengs í jörð með því að greiða RARIK flýtigjald . Það kom þeim vel í ofsaveðrinu . Hér er vaxandi krafa um að ákvarðanir ráðist af öðru en vitneskju heimamanna . Þrátt fyrir áratuga langa viðleitni og gerð margra „ rammaáætlana “ sem hafa að markmiði að sætta ólík sjónarmið vegna virkjana vatnsfalla finnst alltaf einhver sem finnur leið til að láta sín sérsjónarmið tefja eða jafnvel ráða . Andstaða við Hvalárvirkjun er af þessum toga . Saga vegaframkvæmda í Teigsskógi er hrópandi dæmi um þetta . Páll Gíslason , framkvæmdastjóri Fannborgar ehf. , segir í grein í Morgunblaðinu laugardaginn 28. desember : „ Sjö skilgreind stig stjórnvaldsákvarðana gefa kærurétt hérlendis en eitt til tvö annars staðar á Norðurlöndum . Ekki bara það . Hvergi nema á Íslandi er til staðar opin heimild til að kæra matsskylda ákvörðun efnislega ! “ Boðað er að greindir verði „ aumir blettir “ og tekið á þeim í ljósi ofsaveðursins . Hvarvetna verður niðurstaðan sú að taka verði ákvarðanir . Sé hvorki vilji til þess hjá heimamönnum né réttum yfirvöldum eða það sé ekki unnt vegna reglufargans gerist ekkert . Einfaldara verður það ekki .